Polisieman wat glo vrou, dogter doodskiet, vra vir borgtogArgieffoto Sy regsverteenwoordiger het die Pretoria-landdroshof gevra vir uitstel, wat beteken dat die borgtogaansoek eers later by die hof ingedien sal word. Kort daarna het hooflanddros Desmond Nair egter direk met die beskuldigde, ao. Benedict Peloeole, gepraat. Hy het aangedui dat hy nou reeds vir borgtog wil aansoek doen. “My vrou se familie het haar begrawe. Ek wil ŉ eis by my versekeraars instel sodat ek ŉ finansiële bydrae tot die begrafniskoste kan maak,” het Peloeole gesê. Nair het die hof verdaag sodat Peloeole met sy regsverteenwoordiger kan beraadslaag. Maroela Media het vroeër berig Peloeole word daarvan aangekla dat hy sy 23-jarige dogter en 42-jarige vrou by hul huis in Pretoria-Wes doodgeskiet het. Grace Langa, woordvoerder van die onafhanklike polisie-ondersoekdirektoraat (Opod), het gesê Peloeole en sy vrou het glo gestry voordat hy by die huis weg is. “Toe hy die aand teruggekeer het, het hy sy vrou gevra om vir hom kos te maak. Terwyl die vrou besig was om kos te kook, het hy na bewering ŉ vuurwapen in ŉ ander kamer gaan haal, teruggestap en sy vrou en dogter doodgeskiet,” het Langa gesê. Peloeole het daarna glo sy buurman gevra om hom polisiestasie toe te neem, waar hy dadelik in hegtenis geneem is.